Αζίζ Αχανούς

Ο Αζίζ Αχανούς (Aziz Akhannouch, αραβικά: عزيز أخنوش ʻAzīz Akhanūsh, {στη γλώσσα Βερβέρων:  ⵄⴰⵣⵉⵣ ⴰⵅⵏⵏⵓⵛ, γενν. στις 16 Αυγούστου 1961) είναι Μαροκινός πολιτικός, επιχειρηματίας και δισεκατομμυριούχος, ο οποίος υπηρετεί ως ο 17ος πρωθυπουργός από τις 7 Οκτωβρίου 2021. Είναι CEO του Akwa Group και χρημάτισε υπουργός Γεωργίας από το 2007 έως το 2021.

Η πολιτική του σταδιοδρομία, έχει χαρακτηριστεί γενικά από πολλές αμφιλεγόμενες καταστάσεις, μεταξύ των οποίων κατηγορίες για διαφθορά και αρνητικές σχέσεις με τον Τύπο. Η κυβέρνησή του επιπρόσθετα επισκιάζεται από τον πληθωρισμό, όπως επίσης και τη συνεχιζόμενη καταστολή της αντίθετης άποψης.  Έχει υποτεθεί ότι ο Αχανούς ενδέχεται να έχει εκλεγεί μέσω εκλογικής νοθείας και εξαγοράς ψήφων, καθώς το προηγούμενο κόμμα, το PJD, είδε την υποστήριξή του να καταρρέει από 125 σε μόλις 12 έδρες.

Πρώτα χρόνια και εκπαίδευση
Ο Αχανούς γεννήθηκε το 1961 στην Ταφραούτ και μεγάλωσε στην Καζαμπλάνκα.. Προέρχεται από τη φυλή Αμαζίγκ του Σους των Αΐτ Αμέλν. Η μητέρα και η αδελφή του ήταν επιζήσασες του σεισμού του Αγαδίρ το 1960 που σκότωσε δέκα μέλη της οικογένειάς του· αναφέρθηκε ότι είχαν παραμείνει θαμμένες κάτω από ερείπια για αρκετές ώρες πριν διασωθούν.

Το 1986 ο Αχανούς αποφοίτησε από το Πανεπιστήμιο του Σερμπρούκ με δίπλωμα στο μάνατζμεντ.

Επιχειρήσεις 
Είναι ο CEO του Ομίλου Akwa, ο οποίος δραστηριοποιείται πρώτιστα στον τομέα του πετρελαίου και του αερίου. Το Forbes έχει υπολογίσει την περιουσία του σε 1,4 δισ. δολάρια ΗΠΑ τον Νοέμβριο του 2013. Ο Αχανούς κληρονόμησε τον όμιλο Akwa από τον πατέρα του. Το 2020 κατατάχτηκε στη 12η θέση από το Forbes στην ετήσια λίστα των πλουσιότερων Αφρικανών δισεκατομμυριούχων, με την περιουσία του να υπολογίζεται σε 2 δισ. $.

Πολιτική σταδιοδρομία
Από το 2003 έως το 2007 ο Αχανούς διετέλεσε πρόεδρος του περιφερειακού συμβουλίου Souss-Massa-Drâa.

Υπηρέτησε ως Υπουργός Γεωργίας και Αλιείας μεταξύ 2007 και 2021. Κατά τη διάρκεια αυτής της περιόδου, εφάρμοσε με επιτυχία το Πράσινο Σχέδιο Μαρόκου, μια φιλόδοξη στρατηγική αγροτικής ανάπτυξης που εισήχθη από τον Βασιλιά Μοχάμεντ ΣΤ' τον Απρίλιο του 2008 και έχει λάβει διεθνή αναγνώριση και θαυμασμό ως ένα αληθινό μοντέλο και παράδειγμα.

Στις 23 Αυγούστου 2013, διορίστηκε από τον Βασιλιά Μοχάμεντ ΣΤ' ως υπουργός Οικονομικών σε προσωρινή βάση αφού οι υπουργοί του Κόμματος Ιστικλάλ παραιτήθηκαν από το υπουργικό συμβούλιο του Μπενκιράν, θέση την οποία διατήρησε μέχρι τις 9 Οκτωβρίου 2013.

Στις 29 Οκτωβρίου 2016 ο Αχανούς επανήλθε στο RNI αφού εξελέγη πρόεδρος του κόμματος. Ανέλαβε τη θέση του Σαλαχεντίν Μεζουάρ, ο οποίος είχε παραιτηθεί μετά τις γενικές εκλογές του 2016.

Τον Μάρτιο του 2020 μέσω της εταιρείας του Afriquia, θυγατρικής του ομίλου Akwa, ο Αχανούς δώρισε περίπου ένα δισεκατομμύριο ντιρχάμ (103,5 εκατομμύρια δολάρια) σε ένα ταμείο διαχείρισης της πανδημίας COVID-19 που ιδρύθηκε από τον βασιλιά Μοχάμεντ ΣΤ'.

Πρωθυπουργός του Μαρόκου (2021—σήμερα)
Στις γενικές εκλογές του 2021, το κόμμα του κατέλαβε την πρώτη θέση, κερδίζοντας 102 από τις 395 έδρες, ενώ το κυβερνών Κόμμα Δικαιοσύνης και Ανάπτυξης έχασε 113 από τις προηγούμενες έδρες του. Στις 10 Σεπτεμβρίου 2021 διορίστηκε πρωθυπουργός από τον βασιλιά Μοχάμεντ ΣΤ', διαδεχόμενος τον Σααντεντίν Οτμανί, και επιφορτίστηκε από τον Βασιλιά να σχηματίσει νέα κυβέρνηση. Ο Αχανούς ανακοίνωσε το σχηματισμό επίσημης κυβέρνησης συνασπισμού μαζί με τα κόμματα PAM και Ιστικλάλ στις 22 Σεπτεμβρίου 2021, επισημοποιώντας έτσι την ιδιότητά του ως εντολοδόχου πρωθυπουργού του Μαρόκου.

 Στις 7 Οκτωβρίου 2021 ανέλαβε καθήκοντα ως ο νέος πρωθυπουργός.  Από την ανάληψη των καθηκόντων του, ο Αχανούς έχει εκπροσωπήσει τον βασιλιά Μοχάμεντ ΣΤ' σε αρκετές ξένες εκδηλώσεις και έχει διαβάσει ομιλίες που εκφωνήθηκαν από τον ίδιο κατά τη διάρκεια συνόδων κορυφής, συμπεριλαμβανομένης της Συνόδου Κορυφής των Ηνωμένων Εθνών για την Κλιματική Αλλαγή.

Στα τέλη Οκτωβρίου 2021 ο Αχανούς δέχθηκε κριτική από Μαροκινούς πολίτες επειδή φορούσε κονκάρδα της περιοχής MENA που απέκλειε τη Δυτική Σαχάρα κατά τη συμμετοχή του σε εκδήλωση της Πράσινης Πρωτοβουλίας στη Σαουδική Αραβία.

Την 1η Φεβρουαρίου 2023 ο Αχανούς συμμετείχε με τον Ισπανό πρωθυπουργό Πέδρο Σάντσεθ στη 12η έκδοση της Συνάντησης Υψηλού Επιπέδου Μαρόκου-Ισπανίας στη Ραμπάτ, στην οποία και οι δύο χώρες υπέγραψαν συνολικά 19 διμερείς συμφωνίες που αφορούν πληθώρα τομέων.

Τον Ιούλιο του 2023 ο Αχανούς παρακολούθησε τη Σύνοδο Κορυφής Ρωσίας-Αφρικής 2023 στην Αγία Πετρούπολη. Το 2024, παρακολούθησε τη σύνοδο κορυφής Ιταλίας-Αφρικής στη Ρώμη.

Προσωπική ζωή
Ο Αχανούς είναι παντρεμένος με την επιχειρηματία Σαλουά Ιντρίσι. Έχουν τρία παιδιά.

Παραπομπές 

Εξωτερικοί σύνδεσμοι

Biography at the ministry of agriculture official website 


Κατηγορία:Ηγέτες εν ενεργεία
Κατηγορία:Πρωθυπουργοί του Μαρόκου